Gordhan weier om voor Valke te verskynPravin Gordhan, minister van finansies, tydens sy begrotingsrede op 24 Februarie 2016 (Foto: GCIS) Pravin Gordhan, minister van finansies, en sy prokureur het dit Woensdag duidelik gemaak dat hy nie Donderdag by die Valke gaan aanmeld om te reageer op bewerings oor ŉ sogenaamde “rogue”-eenheid binne die SAID terwyl hy die kommissaris was nie. Vier voormalige senior beamptes van die Suid-Afrikaanse Inkomstediens (SAID) is ook ontbied. Gordhan het gesê daar is geen rede om dit te doen nie, aangesien hy reeds vroeër op die Valke se vrae in die verband gereageer het en die hoof van die eenheid, Berning Ntlemeza, het hom in kennis gestel dat hy nie ŉ verdagte is in die ondersoek nie. Hy wil dus in vrede gelaat word om op sy werk te fokus, het die minister gesê. “Genl. Ntlemeza, hoof van die Valke, het in sy brief van 20 Mei 2016 dit baie duidelik aan my gestel dat ek nie ŉ verdagte is in die Valke se ondersoek nie,” het Gordhan gesê. Volgens hom het sy prokureur hom aangeraai dat verdere bewerings wat gemaak is in die brief wat hy Maandag ontvang het, nie op feite gebaseer is nie. “Hierdie beweerde oortredings word in my prokureurs se brief hanteer. Hulle maak dit duidelik dat die beweerde klagtes geheel en al ongegrond is. Ek is daarom dus nie van plan om aan te meld ná ŉ waarskuwingsverklaring nie, vir regsredes en gegewe my ander verpligtinge.” Gordhan het bygevoeg hy bly beskikbaar om die Valke by te staan met enige “bona fide-ondersoek”. “Ek het ŉ werk om te doen in ŉ baie moeilike ekonomiese omgewing en dien Suid-Afrika na die beste van my vermoë. Laat my toe om my werk te doen.” Tebogo Malatji, Gordhan se prokureur, het in ŉ brief aan die Valke, wat deur die ministerie van finansies aan die media beskikbaar gemaak is, aangedui dat die minister nie voor die Valke sal verskyn nie en dit benadruk dat hy in elk geval glo hy het niks verder om by te dra wat betref hul brief van Maandag nie. “Minister Gordhan kan nie Donderdag, 25 Augustus, om 14:00 met brig. Xaba vergader nie. Hy het niks verder om te sê oor die sake wat in die brief aangehaal word nie,” lui Malatji se skrywe. “Indien julle egter enige verdere inligting benodig, is julle welkom om ons weer te nader, aangesien die minister ons opdrag gegee het om julle by te staan op enige manier wat ons kan.” Lees alle vorige berigte oor Pravin Gordhan op Maroela Media.